google/wiki40b huggingface dataset:
เผด็จการทหาร

ลักษณะและการแบ่งหมวดหมู่

รัฐบาลเผด็จการทหารส่วนมากจัดตั้งหลังรัฐประหารล้มล้างอำนาจรัฐบาลชุดก่อนหน้า ตัวอย่างที่ต่างออกไป เช่น สมัยซัดดัม ฮุสเซน ในประเทศอิรัก ซึ่งเริ่มจากรัฐที่ปกครองโดยรัฐบาลพรรคเดียว คือ พรรคบะอัธ แต่เมื่อเวลาผ่านไปรัฐบาลดังกล่าวเปลี่ยนไปเป็นเผด็จการทหาร (ตามที่ผู้นำสวมเครื่องแบบทหารและกองทัพก็มีส่วนเกี่ยวข้องอย่างใกล้ชิดในรัฐบาล)
เผด็จการทหารมักอ้างความชอบธรรมให้แก่ตนเองว่าเป็นการสร้างความสมานฉันท์แก่ชาติ และช่วยชาติให้พ้นจากภัยคุกคามของ "อุดมการณ์ที่อันตราย" อันเป็นการสร้างการข่มขวัญ ในละตินอเมริกา ยกภัยคุกคามจากคอมมิวนิสต์และทุนนิยมเป็นข้ออ้างของรัฐประหาร คณะทหารมักว่าพวกเขาไม่ฝักใฝ่พรรคการเมืองใด เป็นคณะที่เป็นกลาง สามารถจัดการกับความวุ่นวายที่เกิดขึ้นในระยะเวลาสั้น ๆ ได้ และกล่าวว่านักการเมืองที่มาจากประชาชนคดโกงและไร้ประสิทธิภาพ ลักษณะร่วมประการหนึ่งของรัฐบาลทหาร คือการประกาศใช้กฎอัยการศึกหรือสถานการณ์ฉุกเฉิน
รัฐบาลทหารมักไม่เคารพสิทธิมนุษยชน และมักใช้วิธีการปิดปากศัตรูทางการเมือง รัฐบาลทหารมักไม่คืนอำนาจจนกว่าจะมีการปฏิวัติโดยประชาชน
ลาตินอเมริกา ทวีปแอฟริกา เอเชียตะวันออกเฉียงใต้ และตะวันออกกลางเป็นพื้นที่ที่เป็นเผด็จการทหารบ่อยครั้ง เหตุผลหนึ่งคือทหารประสานงานร่วมกัน และมีโครงสร้างของสถาบันที่เข้มแข็งกว่าสถาบันทางสังคมของประชาชน
ตั้งแต่คริสต์ทศวรรษ 1990 เป็นต้นมา ระบอบเผด็จการทหารเริ่มมีจำนวนลดลง เหตุผลหนึ่งมาจากข้อเท็จจริงที่ว่า เผด็จการทหารไม่ได้รับการยอมรับจากนานาชาติ และรัฐบาลทหารมักไม่ประสบความสำเร็จในการควบคุมประเทศไม่ให้เกิดการต่อต้านได้ นอกจากนี้ การล่มสลายของสหภาพโซเวียตทำให้กองทัพไม่สามารถยกคอมมิวนิสต์มาอ้างความชอบธรรมของตนเองได้อีก
เพ็กฮวยเกี่ยม

ความแตกต่าง

ในฉบับพิมพ์เก่าของจำลอง พิศนาคะ และ น.นพรัตน์ มีความแตกต่างกันในเรื่องที่อยู่ของตัวละคร ชื่อ โหวเฉียวจง (กวีในสมัยราชวงศ์ชิง มีตัวตนอยู่จริง) ในฉบับของจำลอง พิศนาคะ โหวเฉียงจง มีบ้านเกิดอยู่ที่เมืองเซี่ยงคิว มณฑลฮ่อหนำ (เหอหนาน) ในขณะที่ฉบับของ น.นพรัตน์ เดิมนั้น มีบ้านเกิดอยู่ที่เกาะบอร์เนียว อาจจะเกิดจากการแก้ไขของท่านกิมย้งในครั้งที่ 1 และ 2 เพราะเป็นการแปลในฉบับที่ต่างกันนี้เอง อนึ่งแม้จะมีความแตกต่างกันบ้าง แต่ก็ถือว่าเล็กน้อยมาก เมื่อเทียบกับเนื้อเรื่องทั้งหมด
Where We Belong ที่ตรงนั้น มีฉันหรือเปล่า

งานสร้าง

โปรเจกต์ภาพยนตร์เรื่อง Where We Belong ของ คงเดช จาตุรันต์รัศมี โดยมี โสฬส สุขุม ทำหน้าที่อำนวยการสร้าง ได้รับรางวัล ซีเจ เอ็นเตอร์เทนเมนต์ อวอร์ด ซึ่งเป็นเงินสดมูลค่า 10,000 เหรียญสหรัฐ เป็นภาพยนตร์ 1 ใน 29 ที่โครงการภาพยนตร์ได้รับคัดเลือกให้เข้าร่วมงานเอเชียน โปรเจกต์ มาร์เก็ต ในเทศกาลภาพยนตร์นานาชาติปูซาน พ.ศ. 2561 ทุนสร้างภาพยนตร์เรื่องนี้อยู่ที่ประมาณ 18 ล้านบาท

ประกาศนักแสดง

วันที่ 23 ตุลาคม พ.ศ. 2561 ในคอนเสิร์ต BNK48 D-DAY Jiradapa Produced Concert ก็ได้มีการประกาศว่าจะมีหนังของวงที่จะฉายกลางปี 2562 ชื่อเรื่องว่า Where We Belong กำกับโดย คงเดช จาตุรันต์รัศมี โดยมี เจนนิษฐ์ โอ่ประเสริฐ กับ แพรวา สุธรรมพงษ์ แสดงนำ ต่อมาหลังจากนั้นได้มีการเปิดเผยว่าจะมีสมาชิกบางส่วนจากวงบีเอ็นเคโฟร์ตีเอตมาร่วมแสดงสมทบในภาพยนตร์อีกจำนวน 5 คน ได้แก่ อิสราภา ธวัชภักดี, มิลิน ดอกเทียน, จิรดาภา อินทจักร, สุมิตรา ดวงแก้ว และ จิดาภา แช่มช้อย วันที่ 21 พฤศจิกายน ได้มีการบวงสรวงภาพยนตร์เรื่อง Where We Belong
วันที่ 25 กุมภาพันธ์ พ.ศ. 2562 ในงาน BNK48 We Talk To You ได้มีการเพิ่มนักแสดงจากในวงบีเอ็นเคโฟร์ตีเอตอีก 1 คน นั่นก็คือ พัศชนันท์ เจียจิรโชติ

ดนตรีประกอบภาพยนตร์

ในส่วนของดนตรีประกอบของภาพยนตร์ นอกจากคงเดชได้ทำดนตรีประกอบภาพยนตร์ด้วยตัวเองแล้ว คงเดชยังชักชวน ธนชัย อุชชิน หรือ ป๊อด โมเดิร์นด็อก มาทำดนตรีประกอบให้ภาพยนตร์ ซึ่งถือเป็นครั้งแรกของเขาอีกด้วย และแต่งเพลงประกอบภาพยนตร์ LET U GO ร่วมกับ เจตมนต์ มละโยธา หรือ เจ ที่เป็นศิลปินเดี่ยวภายใต้ชื่อเพนกวินวิลล่าด้วย

การประชาสัมพันธ์

วันที่ 24 พฤษภาคม พ.ศ. 2562 ได้ปล่อยทีเซอร์แรกของภาพยนตร์และได้ปล่อยชื่อเต็มของภาพยนตร์ด้วย ชื่อเรื่องว่า Where We Belong ที่ตรงนั้น มีฉันหรือเปล่า ในวันเดียวกันก็ได้ปล่อยรูปภาพโปรโมทภาพยนตร์เป็นรูป เบลล์ แล้วมีข้อความประกอบในรูปภาพโปรโมทว่า "ด่วนประกาศฝากเลี้ยง 'เบล' ติดต่อ 'ซู' 097-079-6848" ใน Facebook และ Twitter official ของ Where We Belong ซึ่งเบอร์โทรศัพท์ที่อยู่ในรูปภาพโปรโมทนี้คือเบอร์ของ ซู ซึ่งสามารถโทรได้จริง ๆ เป็นการโปรโมทภาพยนตร์อีกช่องทางหนึ่งที่แปลกใหม่ และก็ได้ปล่อยรูปภาพโปรโมทนี้ ณ.สถานที่ต่าง ๆ ในจอโฆษณา แพลนบี มีเดีย ซึ่งเป็นหุ้นส่วนของวงบีเอ็นเคโฟร์ตีเอต วันที่ 30 พฤษภาคม ได้ปล่อยตัวอย่างทางการแรกในโรงภาพยนตร์ และปล่อยให้ชมตัวอย่างทางออนไลน์ใน วันที่ 1 มิถุนายน

โรงภาพยนตร์

Where We Belong ที่ตรงนั้น มีฉันหรือเปล่า ได้รับการจัดจำหน่ายโดย ซีเจ เอ็นเตอร์เทนเมนต์ โดยภาพยนตร์เรื่องนี้ได้ฉายในรอบปฐมทัศน์ที่ เอสเอฟ เวิลด์ ซีเนม่า ณ ศูนย์การค้าเซ็นทรัลเวิลด์ ในวันที่ 17 มิถุนายน พ.ศ. 2562 และมีกำหนดเข้าฉายอย่างเป็นทางการในวันที่ 20 มิถุนายนในปีเดียวกัน เฉพาะโรงภาพยนตร์ในเครือเอสเอฟ ซีเนม่า เท่านั้น

โฮมมีเดีย

จิรัฐ บวรวัฒนะ ประธานเจ้าหน้าที่บริหาร บริษัท บีเอ็นเคโฟร์ตี้เอท ออฟฟิศ จำกัด ได้เผยว่า เน็ตฟลิกซ์ ได้ทำการซื้อลิขสิทธิ์ Where We Belong ที่ตรงนั้น มีฉันหรือเปล่า ไว้เรียบร้อยแล้ว กำหนดการเผยแพร่คือ 20 กันยายน พ.ศ. 2562

สิ่งสืบเนื่อง

หลังภาพยนตร์ฉายไปได้สักพัก กระแสตอบรับของภาพยนตร์เป็นไปในทางที่ดี คงเดช จาตุรันต์รัศมี ผู้กำกับภาพยนตร์จึงได้ออกมาเปิดเผยข้อมูลว่าจะมีจักรวาล Where We Belong  หรือ จักรวาล ซู-เบล ที่ได้เกิดขึ้นมาจากฟุตเทจภาพยนตร์ที่ไม่ได้ถูกใช้ มาตัดต่อใหม่เป็นภาพยนตร์สั้นเพื่อเสริมเรื่องราวในจักรวาลให้แข็งแกร่งมากขึ้น โดยหนังสั้นเรื่องแรกที่ออกมาคือ Me Before We และ สตราโตสเฟียร์
โรงพยาบาลกรุงเทพคริสเตียน

ประวัติ

เมื่อปี พ.ศ. 2403 ที่มีการก่อตั้งมิชชันนารี คณะเพรสไบทีเรียนมิชชั่นขึ้นในกรุงเทพฯ โดยงานทางการแพทย์ของมิชชันนารี เริ่มมีโรงพยาบาลที่ดำเนินงานอยู่ภายใต้มูลนิธิเป็นแห่งแรกในช่วงสงครามโลกครั้งที่สอง เมื่อคณะอเมริกันเพรสไบทีเรียนมิชชั่น ร่วมกับสภาคริสตจักรในประเทศไทย จัดซื้อที่ดินบนถนนสีลม มีเนื้อที่ประมาณ 11 ไร่ พร้อมอาคารไม้หลังเก่าที่ปลูกสร้างอยู่เดิม และดัดแปลงเป็นโรงพยาบาล  เปิดให้รักษาพยาบาล ในชื่อ “โรงพยาบาลกรุงเทพคริสเตียน”  โดยมีพิธีเปิดอย่างเป็นทางการ เมื่อวันที่ 3 ธันวาคม พ.ศ. 2492 
การดำเนินกิจการของโรงพยาบาลกรุงเทพคริสเตียน ในช่วง 4-5 ปีแรกประสบความสำเร็จเป็นอย่างดี มีผู้ป่วยมาใช้บริการเพิ่มมากขึ้นอย่างต่อเนื่อง จนต้องขยับขยายพื้นที่ โดยดำเนินการก่อสร้างอาคารคอนกรีต 3 ชั้นขึ้นหลังหนึ่ง เพื่อเปิดเป็นแผนกรับผู้ป่วยนอก แผนกธุรการ แผนกทันตกรรม แผนกชันสูตรโรค ห้องนมัสการ และแผนกเภสัชกรรม และในปี พ.ศ. 2503 โรงพยาบาลรับเงินบริจาคของคุณหญิงเมธาธิบดี จึงก่อสร้างอาคารศัลยกรรมเพิ่มขึ้นอีกหลังหนึ่ง โดยสมเด็จพระศรีนครินทราบรมราชชนนี ทรงพระกรุณาเสด็จฯ ทรงเปิดอาคารอย่างเป็นทางการ เมื่อวันที่ 27 มกราคม พ.ศ. 2504
ด้วยจำนวนคนไข้เพิ่มมากขึ้นเป็นลำดับ อีกทั้งอาคารหลังเก่า ที่ดัดแปลงเริ่มไม่เหมาะสม ทางโรงพยาบาลจึงดำเนิน โครงการก่อสร้าง “อาคารประสงค์ชัยรัตน์” ซึ่งเป็นอาคารหลังใหม่ ที่มีขนาดใหญ่และทันสมัยกว่า มีการหาเงินทุนที่ใช้ในการก่อสร้าง โดยการจัดฉายภาพยนตร์ รอบปฐมทัศน์เรื่อง 80 วันรอบโลก ซึ่งได้รับพระมหากรุณาธิคุณจากพระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินีนาถ เสด็จฯ ทอดพระเนตรภาพยนตร์ในรอบนี้ และยังพระราชทาน พระราชทรัพย์ส่วนพระองค์ สมทบทุนการก่อสร้างอาคารคนไข้ภายใน และทรงพระกรุณา เสด็จฯ เปิดอาคารเมื่อวันที่ 10 พฤศจิกายน พ.ศ. 2508
โรงพยาบาลก่อสร้างอาคารหอพัก 9 ชั้นขึ้น ในปี พ.ศ. 2513 เพื่อเป็นที่พักของแพทย์ พยาบาล และเจ้าหน้าที่ ชั้นล่างเป็นห้องอาหารและห้องครัวที่ทันสมัย และต่อมา ก่อสร้างอาคารสำนักงานสูง 15 ชั้นขึ้นทางด้านถนนสุรวงศ์ ในนาม “อาคารมูลนิธิแห่งสภาคริสตจักรในประเทศไทย (อาคาร ซีซีที.)” เพื่อเป็นเกียรติแก่ สภาคริสตจักรในประเทศไทย โดยเปิดให้สำนักงานต่าง ๆ เช่า และมีอาคารจอดรถสูง 10 ชั้น โดยได้รับพระมหากรุณาธิคุณจาก สมเด็จพระเทพรัตนราชสุดาฯ สยามบรมราชกุมารี เสด็จฯ ทรงเป็นประธานเปิดอาคารเมื่อวันที่ 3 สิงหาคม พ.ศ. 2530
เบนอซโซ กอซโซลี

ชีวิต

ชื่อเมื่อแรกเกิดของเบนนอซโซ กอซโซลิ คือ: “เบนนอซโซ ดิ เลเซ” (“กอซโซลิ” มาเติมภายหลังโดยจอร์โจ วาซารี ในหนังสือ “ชีวิตศิลปิน” เมื่อพิมพ์ครั้งที่สองเมื่อ ค.ศ. 1568) เกิดที่หมู่บ้านซานอิลาริโอ โคลอมบาโนราวปี ค.ศ. 1421 และย้ายไปฟลอเรนซ์พร้อมกับครอบครัวราวปี ค.ศ. 1427 ตามคำเขียนของวาซารี กอซโซลิเป็นลูกศิษย์และผู้ช่วยของฟราแอนเจลิโค งานจิตรกรรมฝาผนังในคอนแวนต์ซานมาร์โค (San Marco di Firenze) ที่ฟลอเรนซ์เขียนโดยกอซโซลิตามแบบของฟราแอนเจลิโค ระหว่างปี ค.ศ. 1444 ถึงปี ค.ศ. 1447 กอซโซลิทำงานร่วมกับลอเร็นโซ กิเบอร์ติ (Lorenzo Ghiberti) และ วิตโตริโอ กิเบอร์ติ ในการสร้าง “ประตูสวรรค์” ของหอศีลจุ่มซานจิโอวานนี (Battistero di San Giovanni)
เมื่อวันที่ 23 พฤษภาคม ปี ค.ศ. 1447 กอซโซลิไปโรมกับฟราแอนเจลิโคผู้ถูกเรียกตัวโดยสมเด็จพระสันตะปาปายูจีนที่ 4เพื่อไปตกแต่งชาเปลในวังวาติกัน ต่อมากอซโซลิก็เขียนภาพในชาเปลนิโคลินี (Niccoline Chapel) ให้กับสมเด็จพระสันตะปาปานิโคลัสที่ 5จนกระทั่งเดือนมิถุนายน ค.ศ. 1448 กอซโซลิอาจจะเป็นผู้เขียนงานที่วัดซานตามาเรียอาราโคลี (Santa Maria in Aracoeli) งานจิตรกรรมฝาผนัง “นักบุญแอนโทนีและนักบุญสององค์” งานหลังเป็นงานร่วมกับฟราแอนเจลิโคบนเพดานมหาวิหารออร์เวียตโต (Duomo di Orvieto) ในแคว้นอุมเบรีย
สุนทรียศาสตร์

สุนทรียศาสตร์ เป็นสาขาหนึ่งของปรัชญา ว่าด้วยเรื่องของความงามและศิลปะ นับเป็นแนวคิดที่ดำเนินสืบเนื่องมาช้านานนับพัน ๆ ปี

ความหมาย

คำว่า "สุนทรียศาสตร์" มาจากศัพท์ภาษาสันสกฤตคือ "สุนทรียะ" (ความงาม, ความดี) และ "ศาสตร์" (ความรู้) ตรงกับคำในภาษาอังกฤษว่า aesthetics ซึ่งมีที่มาจากศัพท์ภาษากรีกโบราณ aisthētikós แปลว่า "การรับรู้"
สุนทรียศาสตร์เป็นวิชาที่ว่าด้วยความสวย ความงาม และความไพเราะ สามารถรับรู้ได้ด้วยประสาทสัมผัส เกิดความรู้สึกปีติยินดี อิ่มเอมใจ พอใจ และชื่นชมในสิ่งต่าง ๆ ที่เข้ามาปะทะ อาจจะเป็นในธรรมชาติเอง หรือที่มนุษย์ผลิตคิดค้นขึ้น โดยมีจุดประสงค์ให้เกิดประสบการณ์ทางความงาม ซึ่งมี 2 ลักษณะ ได้แก่ ประสบการณ์ตรง มีผลต่อการรับรู้คุณค่าสุนทรีย์ได้มากที่สุด และประสบการณ์รอง ซึ่งส่วนใหญ่ล้วนเป็นผลงานที่มนุษย์สร้างขึ้นและไม่มีโอกาสได้ชมของจริง

ประวัติ

บรรดานักคิดทั้งหลายได้ครุ่นคิดถึงประเด็นเรื่องความงามและศิลปะมานานนับพัน ๆ ปีแล้ว แต่ประเด็นดังกล่าวเพิ่งถูกแยกเป็นหลักปรัชญาอิสระ เมื่อคริสต์ศตวรรษที่ 18 นี้โดยกลุ่มนักปรัชญาชาวเยอรมัน ก่อนหน้านี้นักคิดนักเขียนจะมองประเด็นดังกล่าวรวมกับประเด็นหลักอื่น ๆ เช่น จริยศาสตร์ ในหลักปรัชญาตะวันตก และเรื่องศาสนาในหลักปรัชญาตะวันออก
อี.อาร์.เอ. รอมิวลุส

รอมิวลุส (Romulus) เป็นชื่อที่ใช้เรียกรถแข่ง ยี่ห้อ อี.อาร์.เอ. (English Racing Automobiles - ERA) รหัส R2B  ที่พระวรวงศ์เธอ พระองค์เจ้าพีรพงศ์ภาณุเดช ใช้ขับแข่งในช่วงปี พ.ศ. 2478 ถึง พ.ศ. 2482 เป็นคู่แฝดกับรถ รีมุส ซึ่งเป็นรถรุ่นเดียวกัน เหมือนกันทุกประการ เป็นรถ อี.อาร์.เอ. หนึ่งในสามคันในสังกัด คอกหนูขาว (White Mouse team) รถอีกคันหนึ่งคือ หนุมาน
รถคันนี้เป็นรถแข่งที่พระเจ้าวรวงศ์เธอ พระองค์เจ้าจุลจักรพงษ์ ทรงสั่งซื้อเป็นของขวัญให้แก่พระองค์เจ้าพีรพงศ์ภาณุเดช มีกำหนดส่งในวันที่ 15 กรกฎาคม พ.ศ. 2478 ตรงกับวันคล้ายวันประสูติครบรอบ 21 ปี ในราคา 1,800 ปอนด์ ใช้เครื่องยนต์ขนาด 1,500 ซีซี 6 สูบ โอเวอร์เฮดวาล์ว ใช้ซุปเปอร์ชาร์จแบบเมเรย์ เจมิสัน เกียร์เดินหน้า 4 เกียร์ 
รถคันนี้พ่นสีฟ้าที่สั่งทำเป็นพิเศษ ตามสีของเสื้อคนขี่ม้าแข่งของสมเด็จพระอนุชาธิราช เจ้าฟ้าจักรพงษ์ภูวนาถ กรมหลวงพิษณุโลกประชานาถ ซึ่งเป็นสีที่พระเจ้าวรวงศ์เธอ พระองค์เจ้าจุลจักรพงษ์ ชื่นชอบเป็นพิเศษ ในครั้งนั้นพระองค์เจ้าจุลจักรพงษ์ ทรงหาตัวอย่างสีอย่างที่ต้องการให้กับบริษัทรถไม่ได้ บังเอิญวันหนึ่งได้ทรงพบกับนางสาวบาร์บารา กรุต (Barbara Grut)  เพื่อนเก่าชาวสแกนดิเนเวีย และไปรับประทานอาหารค่ำกัน วันนั้นนางสาวบาร์บารา สวมชุดราตรีซึ่งมีสีฟ้าตรงกับที่ทรงต้องการ จึงทรงขอผ้าชิ้นเล็กๆ จากชุดนั้นมาเป็นตัวอย่างให้กับบริษัทผลิตรถ ทรงพ่นสีรถทุกคันด้วยสีนี้ ซึ่งต่อมาเป็นที่รู้จักกันดีว่า สีฟ้าพีระ (Bira Blue) 
พระวรวงศ์เธอ พระองค์เจ้าพีรพงศ์ภาณุเดช ทรงขับรถรถ อี.อาร์.เอ. คันนี้แข่งขันเป็นครั้งแรกเมื่อวันที่ 20 กรกฎาคม พ.ศ. 2478 ใน Dieppe Grand Prix ที่ดิเอปป์ ประเทศฝรั่งเศส ได้ที่สอง ซึ่งความจริงแล้วหากไม่เสียเวลาในการเปลี่ยนหัวเทียน ถึง 2 นาที เนื่องจากไม่มีช่างผู้ชำนาญ ก็อาจทรงชนะเลิศตั้งแต่การแข่งครั้งแรก 
พระเจ้าวรวงศ์เธอ พระองค์เจ้าจุลจักรพงษ์ ทรงซื้อรถรุ่นเดียวกันอีกคันหนึ่ง เพื่อสลับใช้งานกัน โดยได้รับมอบในเดือนมีนาคม พ.ศ. 2479 และทรงตั้งชื่อรถคันแรกว่า รอมิวลุส และคันหลังว่า รีมุส ตามชื่อของ รอมิวลุส และรีมุส เทพเจ้าโรมันฝาแฝด ผู้ก่อตั้งกรุงโรม
พระวรวงศ์เธอ พระองค์เจ้าพีรพงศ์ภาณุเดช ทรงขับรถรอมิวลุส เข้าแข่งขันทั้งสิ้น 35 รายการ (28 รายการ ในชื่อ รอมิวลุส) ได้รางวัลชนะเลิศ 9 รายการ ที่สอง 9 รายการ ที่สาม 7 รายการ และได้นำมาจัดแข่งประลองความเร็ว บนถนนราชดำเนิน เมื่อวันที่ 5 ธันวาคม พ.ศ. 2480 
รถรอมิวลุสอยู่ในการครอบครองของ หม่อมราชวงศ์นริศรา จักรพงษ์ ตั้งแต่ปี พ.ศ. 2514  ปัจจุบันได้เปลี่ยนมือเป็นกรรมสิทธิ์ของ Gregory Whitten ชาวอเมริกัน และจะได้รับการปรับปรุงสภาพเครื่องยนต์ใหม่ให้อยู่ในสภาพสมบูรณ์
กล้ามเนื้อเฟลกเซอร์ คาร์ไพ อัลนาริส

เอ็นกล้ามเนื้อ

เอ็นกล้ามเนื้อของกล้ามเนื้อเฟลกเซอร์ คาร์ไพ อัลนาริสสามารถเห็นได้จากด้านหน้าของส่วนปลายของปลายแขน หากมองที่ส่วนปลายของปลายแขนของคนคนหนึ่ง ทางขวาก่อนถึงข้อมือ จะเห็นเอ็นประมาณ 2-3 อัน ซึ่งเอ็นของกล้ามเนื้อเฟลกเซอร์ คาร์ไพ อัลนาริสคือเอ็นที่อยู่แนวใกล้กลางมากที่สุด (ใกล้กับนิ้วก้อยมากที่สุด) (ส่วนเอ็นอันที่อยู่ด้านข้างที่สุดเป็นของกล้ามเนื้อเฟลกเซอร์ คาร์ไพ เรเดียลิส (flexor carpi radialis muscle) ส่วนอันตรงกลาง (ถ้ามี) เป็นของกล้ามเนื้อปาล์มาริส ลองกัส (palmaris longus))

การออกกำลังกาย

เช่นเดียวกับกล้ามเนื้อกลุ่มงออื่นๆ ในปลายแขน กล้ามเนื้อนี้สามารถฝึกความแข็งแรงได้จากการออกกำลังการต้านการงอ โดยใช้ wrist roller และ wrist curls ร่วมกับดัมบ์เบลล์ (dumbbell)
สนธิสัญญาแรเมซีส-ฮัททูซิลี

เบื้องหลัง

สนธิสัญญาดังกล่าวมีการลงนามเพื่อยุติสงครามอันยาวนานระหว่างจักรวรรดิฮิตไทต์และอียิปต์ ผู้ซึ่งสู้รบกันมานานกว่าสองศตวรรษเพื่อครองความเป็นใหญ่เหนือดินแดนเมดิเตอร์เรเนียนตะวันออก ความขัดแย้งถึงจุดสูงสุดเมื่ออียิปต์พยายามรุกรานเมื่อ 1274 ปีก่อนคริสตกาล ซึ่งถูกหยุดยั้งโดยฮิตไทต์ที่เมืองคาเดซ ริมฝั่งแม่น้ำออรอนตีส ซึ่งปัจจุบันอยู่ในซีเรีย ยุทธการคาเดซสิ้นสุดลงโดยที่ทั้งสองฝ่ายสูญเสียรี้พลไปเป็นจำนวนมาก แต่ไม่มีฝ่ายใดสามารถเอาชนะอีกฝ่ายหนึ่งได้อย่างเด็ดขาด ความขัดแย้งยังคงดำเนินต่อไปอีกนานกว่าสิบห้าปีโดยที่ไม่มีฝ่ายใดแพ้ชนะก่อนหน้าจะมีการลงนามในสนธิสัญญาดังกล่าว ถึงแม้ว่ามันมักจะถูกเรียกอีกชื่อหนึ่งว่า "สนธิสัญญาคาเดซ" ความจริงแล้วสนธิสัญญาดังกล่าวเว้นช่วงเวลาจากยุทธการดังกล่าวไปนานมาก และชื่อเมืองคาเดซมิได้ถูกเอ่ยถึงในสนธิสัญญา คาดกันว่าสนธิสัญญาดังกล่าวมีการเจรจากันโดยคนกลางโดยที่พระมหากษัตริย์ทั้งสองฝ่ายมิได้ทรงมาพบปะกัน ทั้งสองฝ่ายมีเจตนาที่จะสร้างสันติภาพ อียิปต์เผชิญหน้ากับภัยคุกคามที่เพิ่มมากขึ้นจาก "ชาวทะเล" ขณะที่ฮิตไทต์กังวลกับการขยายอำนาจของอัสซีเรียทางตะวันออก สนธิสัญญาดังกล่าวมีการลงนามในปีที่ 21 ในรัชสมัยของแรเมซีสที่ 2 (1258 ปีก่อนคริสตกาล) และยังคงมีผลบังคับใช้จนกระทั่งจักรวรรดิฮิตไทต์ล่มสลายลงอีกแปดสิบปีต่อมา
ออราเคิลคอร์ปอเรชัน

ออราเคิล คอร์ปอเรชั่น (อังกฤษ: Oracle Corporation) เป็น บริษัทคอมพิวเตอร์ที่พัฒนาโปรแกรมฐานข้อมูล, เครื่องมือสำหรับพัฒนาฐานข้อมูล, ระบบวางแผนทรัพยากรองค์กร, ระบบลูกค้าสัมพันธ์, ระบบบริหารห่วงโซ่อุปทาน ออราเคิลก่อตั้งขึ้นในปี พ.ศ. 2520 และมีสำนักงานอยู่ในมากกว่า 145 ประเทศ ในปี พ.ศ. 2548 บริษัทมีพนักงานมากกว่า 50,000 คนทั่วโลก

คู่แข่ง

ในตลาดฐานข้อมูลออราเคิลมีคู่แข่งหลักคือ IBM DB2 และ Microsoft SQL Server คู่แข่งที่รองลงมาเช่น Sybase, Teradata, Informix และ MySQL ภายในตลาดโปรแกรมระบบมีคู่แข่งที่สำคัญคือ SAP
โรงเรียนสตรีสมุทรปราการ

ประวัติ

โรงเรียนสตรีสมุทรปราการได้รับการก่อตั้งในปี พ.ศ. 2445 โดยพระยาราชายสาธก (รา-ชา-ยะ-สา-ทก) นายด่านภาษี ได้จัดตั้งอาคารเรียนสำหรับนักเรียนหญิงในบริเวณโรงเรียนวัดกลาง (โรงเรียนสมุทรปราการในปัจจุบัน) และใช้ชื่อว่า โรงเรียนสตรีสมุทรปราการ แต่ต่อมาก็ได้รับนักเรียนชายเข้าศึกษาด้วย
ในปี พ.ศ. 2481 โรงเรียนได้ย้ายนักเรียนหญิงจากโรงเรียนมัธยมวัดกลาง และจัดตั้งโรงเรียนบนที่ดิน 3 ไร่บริเวณวัดพิชัยสงคราม จนกระทั่งมีความเจริญขึ้นทำให้สถานที่เดิมคับแคบลง วันที่ 8 สิงหาคม พ.ศ. 2499  โรงเรียนจึงได้ย้ายไปที่ตั้งในปัจจุบันจำนวน 10 ไร่ 2 งาน 57 ตารางวา ซึ่งได้รับการบริจาคและกรมวิสามัญศึกษาจัดซื้อเพิ่ม และในปี พ.ศ. 2520 ได้รับการบริจาคเพิ่มเติมอีก 190 ตารางวา รวมเป็น 11 ไร่ 47 ตารางวา

คณะนักเรียน

โรงเรียนสตรีสมุทรปราการมีคณะนักเรียนทั้งหมด 5 คณะ
███ คณะสมุทรไมตรี (สีแดง)
███ คณะสมุทรสามัคคี (สีชมพู)
███ คณะสุนทรสมุทร (สีม่วง)
███ คณะวิริยะสมุทร (สีเหลือง)
███ คณะสมุทรอนุสรณ์ (สีน้ำเงิน)
อิกษวากุ

อิกษวากุ ในภาษาสันสกฤต (สันสกฤต: इक्ष्वाकु Ikṣvāku) หรือ โอกกากะ ในภาษาบาลี (บาลี: Okkāka) แปลว่า ต้นขี้กาเทศ เป็นพระนามของพระโอรสหนึ่งในสิบพระองค์ของพระเจ้ามนูไววัสวัต และเป็นผู้สถาปนาราชวงศ์อิกษวากุกับราชอาณาจักรโกศลในอินเดียโบราณ วิษณุปุราณะ กล่าวว่า พระเจ้าอิกษวากุมีพระโอรสหนึ่งร้อยพระองค์ พระโอรสพระองค์หัวปี คือ วิกุกษี ส่วนพระโอรสที่ทรงพระนามว่า เนมิราช เป็นปฐมกษัตริย์แห่งวิเทหะ
เกมกล คนเงื่อนเงิน

เนื้อเรื่อง

เมื่อเศรษฐกิจของฮ่องกง และทั้งโลกตกต่ำ ตลาดหุ้นพากันเทขายหุ้นกันล็อตใหญ่ นักลงทุนต่างพากันแสวงหาโอกาสและทางรอด เรื่องราวของคน 3 คนที่ไม่ได้ข้องเกี่ยวหรือรู้จักกันเลย แต่กลับมีอะไรบางอย่างเชื่อมโยงเกี่ยวพันกัน ท่ามกลางความผันผวนของเศรษฐกิจ การค้าเงินและตลาดหุ้นโลก

เบื้องหลังและการเข้าฉาย

Life Without Principle เป็นผลงานการกำกับของ ตู้ ฉีฟง ผู้กำกับฯชื่อดังของฮ่องกง โดยในเรื่องนี้ได้สร้างให้ผิดแผกออกไปจากผลงานเดิม ๆ ที่ส่วนมากเป็นภาพยนตร์แอ็คชั่น โดยดำเนินเรื่องในรูปแบบของภาพยนตร์อิสระ โดยมีเนื้อหาว่าด้วยประเด็นสังคมร่วมสมัยของฮ่องกงในปัจจุบัน คือ เงิน, การค้าเงิน และชีวิตที่ผูกติดกับความผันผวนของเงินตราได้อย่างแนบเนียนและแยบยล
ยังไม่ทันได้ตัดต่อเสร็จเรียบร้อย แต่ทว่าภาพยนตร์เรื่องนี้ก็ได้เข้าฉายในงานเทศกาลภาพยนตร์เวนิซครั้งที่ 68 ในเดือนกันยายน ค.ศ. 2011
สำหรับในประเทศไทย ได้ฉายในแวดวงที่จำกัด คือ มีฉายเฉพาะโรงภาพยนตร์เฮาส์ ที่อาร์ซีเอ ที่เดียวเท่านั้น
จูเลีย แอนน์

จูเลีย แอนน์(เกิดวันที่ 8 ตุลาคม ค.ศ. 1969) เป็นนามแฝงของนักแสดงหญิงภาพยนตร์ลามกชาวอเมริกัน และนักระบำเปลื้องผ้า เธอเป็นสมาชิกของหอเกียรติคุณของรางวัลเอวีเอ็นและหอเกียรติคุณของรางวัล  XRCO
การกีฬาแห่งประเทศไทย

ประวัติ

การกีฬาแห่งประเทศไทย จัดตั้งขึ้นโดยพระราชบัญญัติการกีฬาแห่งประเทศไทย พ.ศ. 2528 ซึ่งประกาศเมื่อวันที่ 4 ตุลาคม ปีเดียวกัน โดยเหตุผลในการประกาศใช้คือ เพื่อจัดตั้งองค์กรรัฐวิสาหกิจขึ้นแทน องค์การส่งเสริมกีฬาแห่งประเทศไทย ซึ่งตั้งขึ้นตาม พระราชกฤษฎีกาจัดตั้งองค์การส่งเสริมการกีฬาแห่งประเทศไทย พ.ศ. 2507 ที่ประกาศเมื่อ 12 กันยายน ปีดังกล่าว และให้มีอำนาจหน้าที่ในการส่งเสริมการกีฬา และควบคุมการดำเนินกิจการกีฬาได้กว้างขวาง และมีประสิทธิภาพยิ่งขึ้น ตามนัยแห่งพระราชบัญญัติฯ ฉบับปี พ.ศ. 2528 ต่อมา พระราชบัญญัติการกีฬาแห่งประเทศไทย พ.ศ. 2558 ประกาศใช้แทนพระราชบัญญัติฯ ฉบับปี พ.ศ. 2528 โดยให้มีผลบังคับ ตั้งแต่วันที่ 27 มีนาคม พ.ศ. 2558 เป็นต้นไป

การบริหารงาน

อาศัยอำนาจ ตามพระราชบัญญัติการกีฬาแห่งประเทศไทย (ฉบับที่ 2) พ.ศ. 2560 ซึ่งมีผลในวันที่ 11 ตุลาคม พ.ศ. 2560
การกีฬาแห่งประเทศไทย มีโครงสร้างการบริหารคือ คณะกรรมการการกีฬาแห่งประเทศไทย ทั้งหมด 15 คน ประกอบด้วยนายกรัฐมนตรี หรือรองนายกรัฐมนตรีที่นายกรัฐมนตรีมอบหมาย เป็นประธาน รัฐมนตรีว่าการกระทรวงการท่องเที่ยวและกีฬา เป็นรองประธานกรรมการ ปลัดกระทรวงกลาโหม ปลัดกระทรวงการคลัง ปลัดกระทรวงการท่องเที่ยวและกีฬา ปลัดกระทรวงมหาดไทย และปลัดกระทรวงศึกษาธิการ เป็นกรรมการ ประธานคณะกรรมการโอลิมปิกแห่งประเทศไทย ในพระบรมราชูปถัมภ์ และประธานคณะกรรมการพาราลิมปิกแห่งประเทศไทย เป็นกรรมการ ผู้แทนสมาคมกีฬาที่ใช้คำว่า “แห่งประเทศไทย” ซึ่งมาจากการเลือกกันเองของ
นายกสมาคมกีฬาที่ใช้คำว่า “แห่งประเทศไทย” จำนวนหนึ่งคน เป็นกรรมการ ผู้แทนสมาคมกีฬาแห่งจังหวัดซึ่งมาจากการเลือกกันเองของนายกสมาคมกีฬาแห่งจังหวัด
จำนวนหนึ่งคน เป็นกรรมการ ผู้ทรงคุณวุฒิซึ่งคณะรัฐมนตรีแต่งตั้งจำนวนไม่เกินสามคน โดยให้แต่งตั้งจากผู้ทรงคุณวุฒิ ที่มีความรู้ ความเชี่ยวชาญ หรือประสบการณ์ด้านกฎหมาย การแพทย์ การบริหารการกีฬา หรือวิทยาศาสตร์การกีฬา เป็นกรรมการ ให้ผู้ว่าการกีฬาแห่งประเทศไทยเป็นกรรมการและเลขานุการ
และกรรมการโดยตำแหน่ง กับกรรมการซึ่งแต่งตั้ง ตามมติคณะรัฐมนตรี และมีผู้ว่าการการกีฬาแห่งประเทศไทย เป็นผู้มีตำแหน่งรับผิดชอบในคณะกรรมการการกีฬาแห่งประเทศไทย โดยได้รับงบประมาณจากรัฐบาลเป็นรายปี
อามูร์

อามูร์  (ซูเมอร์ 𒈥𒌅 MAR.TU; แอกแคด Amurrūm หรือ Tidnum; อียิปต์ Amar; ฮีบรู: אמורי
‎ ʼĔmōrī; กรีกโบราณ: Ἀμορραῖοι) เป็นกลุ่มชนดั้งเดิมที่พูดภาษาในกลุ่มภาษาเซมิติกจากประเทศซีเรียซึ่งปกครองเมโสโปเตเมียตอนใต้ตั้งแต่ศตวรรษที่ 21 จนถึง 17 ก่อนคริสต์ศักราช ซึ่งก่อตั้งนครรัฐหลายแห่ง เช่น บาบิโลน จนกลายเป็นอาณาจักรในเวลาต่อมา
อิเนจิโร อาซานูมะ

ชีวิตช่วงต้น

อิเนจิโรเกิดในวันที่ 27 ธันวาคม ค.ศ. 1898 ที่แขวงชิโยดะของโตเกียว แม่ของเขาเสียชีวิตในตอนที่กำลังเบ่งท้องคลอด และใช้ชีวิตอยู่กับพ่อของเขา โดยที่พ่อเสียชีวิตเมื่ออายุ 42 ปีเนื่องจากเป็นมะเร็ง

การลอบสังหาร

เมื่อวันที่ 12 ตุลาคม ค.ศ. 1960 อิเนจิโรถูกลอบสังหารโดยโอโตยะ ยามากูจิ ในขณะที่กำลังหาเสียงอยู่ที่หอฮิเบยะ โอโตยะได้วิ่งไปหาเขาพร้อมกับชักดาบ โยโรย-โดชิ (ดาบซามูไรแบบทางการ) แทงที่ซี่โครงฝั่งซ้ายของเขา โดยทางเอ็นเอชเคได้บันทึกเหตุการณ์นี้ พร้อมกับนำมาเสนอต่อผู้ชมกว่าล้านคน และยาซูชิ นากาโอะ ผู้ถ่ายภาพในตอนที่โอโตยะแทงดาบที่ซี่โครงของอิเนจิโร ได้รับรางวัลทั้งรางวัลพูลิตเซอร์ และรางวัลการประกวดภาพถ่ายสื่อมวลชนโลก สาขาภาพข่าวยอดเยี่ยมประจำปี
โอโตยะถูกจับกุมในข้อหาก่อเหตุอาชญากรรม และไม่กี่สัปดาห์ต่อมาเขาก็ฆ่าตัวตายในเรือนจำตำรวจ
วิฑูรย์ ยะสวัสดิ์

ประวัติ

พลตำรวจโทวิฑูรย์เกิดเมื่อวันที่ 6 กรกฎาคม พ.ศ. 2468 เป็นบุตรชายของนายเปลื้องและนางแช่ม ยะสวัสดิ์จบการศึกษาจากโรงเรียนนายร้อยเทคนิคทหารบกเหล่าช่างเมื่อปี พ.ศ. 2490 และ โรงเรียนเสนาธิการทหารบก สมรสกับ ม.ร.ว. จิตราภา ยะสวัสดิ์ (นวรัตน์) มีบุตรชาย 1 คนคือ นายสุรเดช ยะสวัสดิ์

รับราชการ

พลตำรวจเอกวิฑูรย์เริ่มรับราชการใน กองทัพบก จนได้เป็นผู้บังคับการกองผสมที่ 333 ที่ทำการรบแบบไม่เปิดเผยจนพลตำรวจเอกวิฑูรย์ได้รับฉายาว่า หัวหน้าเทพ หรือ เทพ 333 เนื่องจากท่านมีชื่อเล่นว่า เทพ หลังจากนั้นท่านได้เลื่อนตำแหน่งจนสูงขึ้นตามลำดับ
ต่อมาหลังจากเหตุการณ์ วันมหาวิปโยค พลตำรวจเอกวิฑูรย์ขณะมียศเป็น พลตรี ได้ถูกโอนย้ายมารับราชการใน กรมตำรวจ ดำรงตำแหน่งผู้ช่วยอธิบดีกรมตำรวจในสมัยที่ พลตำรวจเอกประจวบ สุนทรางกูร เป็น อธิบดีกรมตำรวจ และได้รับพระราชทานยศ พลตำรวจโท เมื่อวันที่ 18 ตุลาคม พ.ศ. 2516  ตลอดสมัยที่ท่านเป็นผู้ช่วยอธิบดีกรมตำรวจท่านได้พัฒนากรมตำรวจจนเจริญรุดหน้าแต่ท่านและพลตำรวจเอกประจวบก็ได้ถูกโอนย้ายกลับไปรับราชการที่กองทัพบกเมื่อวันที่ 10 กุมภาพันธ์ พ.ศ. 2518  โดยดำรงตำแหน่งที่ปรึกษากองทัพบกพร้อมกับได้รับพระราชทานยศ พลโท เมื่อวันที่ 13 กุมภาพันธ์ พ.ศ. 2518  ต่อมาในวันที่ 1 ตุลาคม ปีเดียวกันพลโทวิฑูรย์ได้รับโปรดเกล้า ฯ ให้ดำรงตำแหน่งผู้ช่วยเสนาธิการทหารบกฝ่ายกำลังพลแทนพลโท เฉลิม สุทธิรักษ์ที่ย้ายไปรับตำแหน่งผู้ช่วยเสนาธิการทหารบกฝ่ายส่งกำลังบำรุง 
ในวันที่ 1 ตุลาคม พ.ศ. 2519 พลโทวิฑูรย์ได้รับโปรดเกล้า ฯ แต่งตั้งให้ดำรงตำแหน่งรองเสนาธิการทหารบกแทน พลโทสิทธิ จิรโรจน์ ที่ขยับขึ้นไปดำรงตำแหน่งผู้ช่วยผู้บัญชาการทหารบกรับพระราชทานยศ พลเอก  แต่ดำรงตำแหน่งได้เพียง 10 วันก็ถูกโยกให้มาประจำ กองบัญชาการทหารสูงสุด ตามคำสั่งหัวหน้าคณะปฏิรูปการปกครองแผ่นดิน ที่ 10/2519 ลงวันที่ 11 ตุลาคม พ.ศ. 2519  จากนั้นคำสั่งหัวหน้าคณะปฏิรูปการปกครองแผ่นดินฉบับต่อมาคือฉบับที่ 11/2519 ลงวันเดียวกันได้สั่งให้พลโทวิฑูรย์ย้ายไปรับตำแหน่งที่ปรึกษาการศึกษา ( ชั้น 2 ) ประจำ สถานเอกอัครราชทูตไทย ณ กรุงโตเกียวแทนนายสนิธ พุกประยูรโดยให้ไปรับตำแหน่งใหม่ภายใน 48 ชั่วโมงและให้รับเงินเดือนจากตำแหน่งประจำกองบัญชาการทหารสูงสุดคงเดิม  ซึ่งท่านได้ดำรงตำแหน่งนี้จนเกษียณอายุราชการเมื่อปี พ.ศ. 2528

ถึงแก่กรรม

พลโทวิฑูรย์ถึงแก่กรรมด้วยโรคปอดอุดกั้นเรื้อรังเมื่อวันที่ 22 ตุลาคม พ.ศ. 2555 ขณะมีอายุได้ 87 ปีโดย สมเด็จพระเทพรัตนราชสุดา สยามบรมราชกุมารี ได้เสด็จมาเป็นองค์ประธานในพิธีพระราชทานเพลิงศพเมื่อวันที่ 17 กุมภาพันธ์ พ.ศ. 2556 ณ เมรุหลวงหน้า พลับพลาอิสริยาภรณ์ วัดเทพศิรินทราวาส
ภาษาเอฟชาร์ป

ภาษาเอฟชาร์ป (F#) เป็นภาษาสำหรับเขียนโปรแกรมคอมพิวเตอร์แบบ strongly typed บนดอตเน็ตเฟรมเวิร์กและ Mono  ที่สนับสนุนโมเดลการเขียนโปรแกรมหลายแบบรวมทั้ง การเขียนโปรแกรมเชิงฟังก์ชัน การเขียนโปรแกรมเชิงวัตถุ และการเขียนโปรแกรมเชิงคำสั่ง F# เป็นภาษาดอตเน็ต สามารถเรียกใช้เอพีไอของดอตเน็ต และถูกเรียกจากภาษาดอตเน็ตอื่นๆ นอกจากนั้น F# ยังสามารถถูกใช้กับโปรแกรมประยุกต์บนเว็บ เขียนโปรแกรมสำหรับหน่วยประมวลผลกราฟิกส์ หรือ GPU  และใช้เขียนโปรแกรมสำหรับแมคโอเอสเท็น ไอโอเอส และ แอนดรอยด์ โดยใช้ Programming tool สร้างโดยบริษัท Xamarin

ประวัติ

F# ถูกเริ่มสร้างโดย Don Syme และทีม ที่ Microsoft Research โดยมีพื้นฐานมาจากภาษา OCaml (ซึ่งเป็นภาษาในตระกูลภาษา ML) 
ปัจจุบันภาษาเอฟชาร์ปได้ถูกโอเพนซอร์ส และพัฒนาโดย F# Software Foundation, Microsoft, และผู้พัฒนาทั่วๆไป

โปรแกรมหา Factorial

> let rec fact = function
    | 0 -> 1
    | n -> n * fact(n-1);;

val fact : int -> int
ผลลัพธ์
> fact 12;;
val it : int = 479001600

วินโดวส์ฟอร์ม

open System.Windows.Forms

let form = new Form()
do form.Visible <- true
do form.TopMost <- true
do form.Text <- "Welcome to F#"

let x = 3 + (4 * 5)
do form.Text <- (if x = 23 then "Correct!" else "incorrect")
โดโรธี วอล์กเกอร์ บุช

ประวัติ

โดโรธี บุชเกิดที่ยอร์ก เคาน์ตี ในรัฐเมน โดยมีบิดาคือ จอร์จ เฮอร์เบิร์ต วอล์กเกอร์ และมารดาคือ ลูเครเทีย วอล์กเกอร์ (เวียร์)
โดโรธี บุชเสียชีวิตที่กรีนวิช ในรัฐคอนเนกทิคัต ด้วยอายุ 91 ปี ในวันที่ 19 พฤศจิกายน ค.ศ. 1992 ซึ่งเป็นเวลาหลังจากที่ลูกชายแพ้การเลือกตั้งประธานาธิบดีสหรัฐอเมริกา พ.ศ. 2535 เพียง 16 วัน
องค์การเพื่อสตรีแห่งสหประชาชาติ

องค์การเพื่อการส่งเสริมความเสมอภาคระหว่างเพศ และเพิ่มพลังของผู้หญิงแห่งสหประชาชาติ  (อังกฤษ: United Nations Entity for Gender Equality and the Empowerment of Women) หรือ องค์การเพื่อสตรีแห่งสหประชาชาติ (อังกฤษ: UN Women) เป็นองค์กรสหประชาชาติซึ่งทำงานเพื่อให้อำนาจ (enpowerment) แก่สตรีและเด็กหญิง
องค์การฯ เริ่มปฏิบัติงานในเดือนมกราคม พ.ศ. 2554 อดีตประธานาธิบดีชิลี มิเชล บาเชอเล็ท เป็นผู้อำนวยการบริหารคนแรก เช่นเดียวกับยูนิเฟมก่อนหน้านี้ องค์การเพื่อสตรีแห่งสหประชาชาติเป็นสมาชิกของกลุ่มพัฒนาแห่งสหประชาชาติ